次韵劉延中廷直見贈
作者：釋道潜
朝代：宋

paragraphs: 劉郎世胄子，苦學窮淵源。
羞爲一掬清，欲效千丈渾。
君看長鯨質，澗壑豈所存。
操觚妙述作，斧鑿無纖痕。
鍾牙不世出，審音誰復論。
鵷鶵理勁翮，雲漢思孤鶱。
上追鸞皇游，下棄燕雀喧。
建安誇七子，壯氣君可吞。
九衢苦昏霾，槐陰蔽重門。
良辰爲我飯，滿案餘芳蓀。
軟語夜達旦，未覺罷神魂。
須知名教樂，不羨富貴尊。